CELEX: 32022R0791
Language: hu
Date: 2022-05-19 00:00:00
Title: A Bizottság (EU) 2022/791 végrehajtási rendelete (2022. május 19.) az (EU) 2017/1185 végrehajtási rendeletnek a gabona-, olajosmag- és rizskészletek mennyiségére vonatkozó értesítés tekintetében történő módosításáról

2022.5.20.   
               
               
                  HU
               
               
                  Az Európai Unió Hivatalos Lapja
               
               
                  L 141/15
               
            
         A BIZOTTSÁG (EU) 2022/791 VÉGREHAJTÁSI RENDELETE
         (2022. május 19.)
         az (EU) 2017/1185 végrehajtási rendeletnek a gabona-, olajosmag- és rizskészletek mennyiségére vonatkozó értesítés tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 223. cikke (3) bekezdésére,
         mivel:
         
                     (1)
                  
                  
                     Az (EU) 2017/1185 bizottsági végrehajtási rendelet (2) megállapítja az 1308/2013/EU rendelet alkalmazásának szabályait a tagállamok azon kötelezettsége tekintetében, hogy továbbítsák a Bizottsághoz a releváns információkat és dokumentumokat.
                  
               
                     (2)
                  
                  
                     Az összegyűjtött és közzétett adatok minőségének biztosítása elengedhetetlen a piac megfelelő átláthatóságának nyomon követéséhez és biztosításához. A tagállamok ezért kötelesek értesíteni a Bizottságot az említett célok megvalósításához szükséges adatokról.
                  
               
                     (3)
                  
                  
                     Bár továbbra is a tagállamok feladata, hogy megtegyék a szükséges lépéseket annak biztosítása érdekében, hogy az értesítésben szereplő adatok az érintett piac tekintetében relevánsak, továbbá pontosak és teljesek legyenek, a Bizottságnak kell – az ágazatra vonatkozó szakmai tapasztalatára támaszkodva – meghatároznia, hogy mely adatokat kell közzétenni azokban az esetekben, amikor a tagállamok nem juttatták el a szükséges információkat.
                  
               
                     (4)
                  
                  
                     Oroszország Ukrajna ellen 2022. február 24-én megindított inváziója és a világpiacon ebből kifolyólag keletkező zavarok az információk terén fennálló számos hiányosságra rávilágítottak. A termelőknél, a nagykereskedőknél és az érintett gazdasági szereplőknél lévő gabona-, olajosmag- és rizskészletek mennyiségére vonatkozó naprakész információk – beleértve a minősített vetőmagok termelésére és a rendelkezésre álló készletek mennyiségére vonatkozó adatokat is – alapvető fontosságúnak bizonyultak a piaci zavarok megelőzését és enyhítését célzó releváns intézkedések meghatározása szempontjából. Az adatszolgáltatási kötelezettségeket ezért ezekre az információkra is ki kell terjeszteni.
                  
               
                     (5)
                  
                  
                     Az (EU) 2017/1185 végrehajtási rendeletet ezért ennek megfelelően módosítani kell.
                  
               
                     (6)
                  
                  
                     Tekintettel arra, hogy Ukrajna orosz megszállásának hatása már érezhető a gabonafélék, az olajos magvak és a rizs kereskedelmében és árában, e rendeletnek az Európai Unió Hivatalos Lapjában való kihirdetése napján hatályba kell lépnie. A tagállamok számára azonban elegendő időt kell biztosítani az előírt információk összegyűjtéséhez szükséges módszerek és operatív rendszerek kidolgozására, ezért az (EU) 2017/1185 végrehajtási rendelet III. mellékletében meghatározott értesítésekre vonatkozó új rendelkezéseket 2022 júliusától kell alkalmazni.
                  
               
                     (7)
                  
                  
                     Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,
                  
               ELFOGADTA EZT A RENDELETET:
         
            1. cikk
            Az (EU) 2017/1185 végrehajtási rendelet módosításai
            Az (EU) 2017/1185 végrehajtási rendelet a következőképpen módosul:
            
                        1.
                     
                     
                        Az 5. cikk helyébe a következő szöveg lép:
                        
                           „5. cikk
                           Az értesítés alapesete
                           Ha az 1. cikkben említett aktusok másként nem rendelkeznek, akkor abban az esetben, ha valamely tagállam, illetve – adott esetben – harmadik ország vagy gazdasági szereplő a határidőig nem juttatta el a Bizottsághoz a kért információkat vagy dokumentumokat (azaz nincs értesítés), úgy kell tekinteni, hogy a következőkről küldött értesítést:
                           
                                       a)
                                    
                                    
                                       árak esetében az információ hiánya;
                                    
                                 
                                       b)
                                    
                                    
                                       egyéb mennyiségi információk esetében nulla érték;
                                    
                                 
                                       c)
                                    
                                    
                                       minőségi információk esetében olyan helyzet, amelyben »nincs jelentenivaló«.
                                    
                                 Minden esetben a Bizottság dönt arról, hogy az alapértelmezett értéket kell-e közzétenni és/vagy annak helyébe a Bizottság által becsült érték vagy az adatszolgáltatás elmulasztásának említése lép-e.”;
                        
                     
                  
                        2.
                     
                     
                        A III. melléklet e rendelet mellékletének megfelelően módosul.
                     
                  
         
            2. cikk
            Hatálybalépés és alkalmazás
            Ez a rendelet az Európai Unió Hivatalos Lapjában való kihirdetésének napján lép hatályba.
            Az 1. cikk 2. pontját 2022. július 1-jétől kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2022. május 19-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 347., 2013.12.20., 671. o.
         
         
            (2)  A Bizottság (EU) 2017/1185 végrehajtási rendelete (2017. április 20.) az 1307/2013/EU és az 1308/2013/EU európai parlamenti és tanácsi rendeletnek a Bizottsághoz eljuttatandó információk és dokumentumok továbbítása tekintetében történő alkalmazására vonatkozó szabályok megállapításáról, valamint számos bizottsági rendelet módosításáról és hatályon kívül helyezéséről (HL L 171., 2017.7.4., 113. o.).
      
      
         
            MELLÉKLET
            Az (EU) 2017/1185 rendelet III. melléklete 1. pontjának (Rizs) szövege helyébe a következő szöveg lép:
            
               „1a.   Rizs
               
               
                  Az értesítés tartalma: az 1308/2013/EU rendelet II. melléklete I. részének 2. és 3. pontjában említett minden egyes rizstípusra vonatkozóan:
               
                           a)
                        
                        
                           vetésterület, terméshozam, hántolatlanrizs-termés a betakarítás évében, valamint hántolás utáni hozam;
                        
                     
                           b)
                        
                        
                           a hántolt egyenértékben megadott rizs belföldön felhasznált mennyisége (beleértve a feldolgozóipar által felhasznált mennyiséget is);
                        
                     
                           c)
                        
                        
                           a termelőknél és a rizshántoló üzemekben lévő rizskészletek havi mennyisége (hántolt egyenértékben megadva), az Unióban termelt és az importált rizs szerinti bontásban.
                        
                     
                  Az értesítés időszaka: minden évben január 15-ig az előző évre vonatkozóan a vetésterület és a belföldi felhasználás tekintetében; minden hónap végéig az előző hónapra vonatkozóan a havi készletek tekintetében.
               
                  Érintett tagállamok:
               
               
                           a)
                        
                        
                           a hántolatlan rizs termelése tekintetében valamennyi rizstermelő tagállam;
                        
                     
                           b)
                        
                        
                           a belföldi felhasználás tekintetében valamennyi tagállam;
                        
                     
                           c)
                        
                        
                           a rizskészletek tekintetében valamennyi rizstermelő tagállam és a rizshántoló üzemekkel rendelkező tagállamok.
                        
                     1b.   Gabonafélék
               
               
                  Az értesítés tartalma: az uniós piac szempontjából releváns gabonakészletek havi mennyisége az érintett termelők, nagykereskedők és gazdasági szereplők készletei alapján.
               
                  Az értesítés időszaka: minden hónap végéig az előző hónapra vonatkozóan.
               
                  Érintett tagállamok: valamennyi tagállam.
               1c.   Olajos magvak
               
               
                  Az értesítés tartalma: a repce, napraforgó, szójabab, repcedara, napraforgódara, szójadara, nyers repceolaj, nyers napraforgóolaj és nyers szójababolaj készleteinek havi mennyisége az érintett termelők, nagykereskedők és gazdasági szereplők készletei alapján.
               
                  Az értesítés időszaka: minden hónap végéig az előző hónapra vonatkozóan.
               
                  Érintett tagállamok: valamennyi tagállam.
               1d.   Minősített vetőmag
               
               
                  Az értesítés tartalma: azon gabonafélékre, rizsre, olajos magvakra és fehérjenövényekre vonatkozóan, amelyek áráról a tagállamok az I. melléklet 1., 2. és 3. pontja vagy a II. melléklet 2. pontja alapján értesítést küldenek:
               
                           a)
                        
                        
                           minősítés céljából elfogadott terület;
                        
                     
                           b)
                        
                        
                           minősítés céljából betakarított vetőmagok mennyisége;
                        
                     
                           c)
                        
                        
                           az érintett gazdasági szereplőknél lévő minősítettvetőmag-készletek mennyisége.
                        
                     
                  Az értesítés időszaka: minden évben november 15-ig az adott évben betakarított területre vonatkozóan a minősítés céljából elfogadott terület tekintetében; minden évben január 15-ig az előző évre vonatkozóan a betakarított vetőmag tekintetében; február végéig és július végéig az előző hónapra vonatkozóan a készletek tekintetében.
               
                  Érintett tagállamok: az I. melléklet 1., 2. és 3. pontja vagy a II. melléklet 2. pontja tekintetében érintett tagállamok.”